梅雨潭 其一
王叔果 (Ming)
结迹趋名山，披衣陟元境。焕然象界新，逖矣尘嚣屏。古祠面水开，宝塔凌霄影。丛林列青松，香台依翠岭。萝径通逶迤，莲房备幽靓。满座凝妙香，酌泉试佳茗。净苑久榛芜，物华兹管领。移席坐梅潭，沿流溯皇井。风叶逐杯翻，岩瀑浸衣冷。摩崖阅旧题，临渊鉴清影。夷歌调转悠，暮归兴犹悜。溪碓乱秋声，禅灯留夕景。感时岁杪临，翻经夜分静。相对结跏趺，闻钟发深省。